AaB Ishockey har forlænget Åkessons kontrakt til at gælde sæsonen 2007/2008. - I den forgangne sæson har Frederik gjort et stort stykke arbejde i samarbejde med cheftræner Heinz Ehlers og var med til at føre os til pokaltitlen og endnu en DM-finale, siger sportsdirektør Ole Nielsen. Frederik Åkesson kommer til at spille en markant rolle indtil AaB finder en erstatning for tidligere cheftræner Heinz Ehlers. - Det er naturligvis vigtigt med noget kontinuitet i den fase vi er i lige nu, hvor vi søger en ny cheftræner. Derfor kommer Frederik også til at forestå sommertræningen for spillertruppen i år, forklarer Ole Nielsen med henvisning til den forestående periode, hvor der trænes udenfor isen. Frederik Åkesson blev i sin tid som aktiv noteret for 231 landskampe for Danmark.
AaB Ishockeys assisterende træner Frederik Åkesson vil også være at finde i klubben i den kommende sæson.